ইউক্রেনের রাষ্ট্রপতি

ইউক্রেনের রাষ্ট্রপতি (, ) হলেন ইউক্রেনের রাষ্ট্রপ্রধান। রাষ্ট্রপতি আন্তর্জাতিক সম্পর্কের ক্ষেত্রে ইউক্রেনের প্রতিনিধিত্ব করেন, রাষ্ট্রের আন্তর্জাতিক রাজনৈতিক কার্যক্রমের নিয়ন্ত্রণ করেন, আপস-মীমাংসা করেন এবং আন্তর্জাতিক সন্ধি স্থাপন করেন। রাষ্ট্রপতি ইউক্রেনীয় নাগরিকদের প্রত্যক্ষ ভোটে পাঁচ বছরের জন্য নির্বাচিত হন। একজন ব্যক্তি পরপর দুইবারের বেশি রাষ্ট্রপতি নির্বাচিত হতে পারবেন না। নিয়মিত কিংবা আগাম কোনো রাষ্ট্রপতি নির্বাচনের ক্ষেত্রেই এই নিয়মের ব্যত্যয় ঘটে না।
ম্যারিনস্কি প্রাসাদ ইউক্রেনের রাষ্ট্রপতির আনুষ্ঠানিক বাসভবন হিসেবে ব্যবহৃত হয়, যা রাজধানী কিয়েভের পেচেরস্কি জেলায় অবস্থিত। অন্যান্য আনুষ্ঠানিক বাসভবনের মধ্যে রয়েছে হাউজ উইথ কাইমেরাস ও হাউস অব দ্য উইপিং উইডো অন্যতম, যা প্রধানত বিদেশি প্রতিনিধিদের রাষ্ট্রীয় সফরে ব্যবহৃত হয়। ইউক্রেনের রাষ্ট্রপতির কার্যালয় অনানুষ্ঠানিকভাবে এর নিকটবর্তী সড়কের নামে “বাঙ্কোভা” নামে পরিচিত। এট একাধারে রাষ্ট্রপতির কার্যালয় এবং অভ্যন্তরীণ, আন্তর্জাতিক ও আইনি বিষয়ে রাষ্ট্রপতির উপদেষ্টাদের কার্যালয় হিসেবে কাজ করে।
১৯৯১ সালের ৫ ডিসেম্বর আনুষ্ঠানিকভাবে ইউক্রেনের রাষ্ট্রপতির পদ সংস্থাপিত হওয়ার পর থেকে অদ্যাবধি ছয়জন দেশটির রাষ্ট্রপতি হিসেবে দায়িত্ব পালন করেছেন। দেশটির প্রথম রাষ্ট্রপতি ছিলেন লিওনিড ক্রাভচুক, যিনি ১৯৯১ সাল থেকে ১৯৯৪ সালে পদত্যাগের পূর্ব পর্যন্ত তিন বছর রাষ্ট্রপতির দায়িত্ব পালন করেন। লিওনিড কুচমা একমাত্র রাষ্ট্রপতি হিসেবে পরপর দুই মেয়াদে দায়িত্ব পালন করেন। এছাড়া ভিক্তর ইয়ুশচেঙ্কা, পেত্রো পোরোশেঙ্কো ও ভিক্তর ইয়ানুকোভিচ এক মেয়াদে দায়িত্ব পালন করেন। ২০১৪ সালের ২১ ফেব্রুয়ারি ইউক্রেনীয় আইনসভার সভাপতি ওলেকসান্দর তারচিনভ ভারপ্রাপ্ত রাষ্ট্রপতি হিসেবে ভিক্তর ইয়ানুকোভিচের স্থলাভিষিক্ত হন। আধুনিক ইউক্রেনের ইতিহাসে ওলেকসান্দর তারচিনভই একমাত্র ভারপ্রাপ্ত রাষ্ট্রপতি হিসেবে দায়িত্ব পালন করেছেন। ভারপ্রাপ্ত রাষ্ট্রপতির ক্ষমতা অত্যন্ত সীমিত। ২০১৫ সালের ১৮ জুন আনুষ্ঠানিকভাবে ইয়ানুকোভিচের রাষ্ট্রপতির ক্ষমতা অপসারণ করা হয়। ইউক্রেন সরকার একটি অর্ধ-রাষ্ট্রপতিশাসিত শাসনব্যবস্থায় পরিচালিত হয়, যেখানে রাষ্ট্রপ্রধান ও সরকার প্রধানের দায়িত্ব ভিন্ন ভিন্ন। ফলে রাষ্ট্রপতি ইউক্রেনের সরকার প্রধান হিসেবে ভূমিকা পালন করেন না। প্রধানমন্ত্রী ইউক্রেনের সরকার প্রধানের দায়িত্ব পালন করেন। ডেনিস শ্মিগাল ২০২০ সালের মার্চ মাস থেকে এই দায়িত্ব পালন করছেন।
ইউক্রেনের বর্তমান রাষ্ট্রপতি হলেন ভলোদিমির জেলেনস্কি, যিনি ২০১৯ সালের ২০ মে থেকে এই পদে বহাল আছেন। রাশিয়ার সাথে যুদ্ধের কারণে সামরিক শাসনের ফলে ইউক্রেনের সকল ধরনের নির্বাচন স্থগিত রয়েছে।
রাষ্ট্রপতি ইউক্রেনের সামরিক বাহিনীর সুপ্রিম কমান্ডার-ইন-চিফ। তিনি জাতীয় নিরাপত্তা ও প্রতিরক্ষা পরিষদের প্রধান, যার কাজ হলো জাতীয় নিরাপত্তা ও প্রতিরক্ষার ক্ষেত্রে রাষ্ট্রপতিকে পরামর্শ দেওয়া এবং এই ক্ষেত্রে নির্বাহী ক্ষমতার নিয়ন্ত্রণ ও সমন্বয় সাধন করা। ইউক্রেনের সংবিধানের ১০২তম অনুচ্ছেদ অনুসারে, রাষ্ট্রপতি ইউক্রেনের সার্বভৌমত্ব ও রাষ্ট্রীয় অখণ্ডতার রক্ষক, ইউক্রেনের সংবিধান, মানবাধিকার এবং নাগরিক অধিকার ও স্বাধীনতার পর্যবেক্ষক।
ক্ষমতার বিভাজনের মাধ্যমে রাষ্ট্রপতি সংসদ ও বিচার বিভাগের কর্তৃত্বের পর্যবেক্ষণ করেন। উদাহরণস্বরূপ, দেশটির সংসদে পাশ হওয়া কোনো বিলে রাষ্ট্রপতি ভেটো ক্ষমতাবলে আটকে দিতে পারেন। তবে, সেক্ষেত্রে সংসদ সাংবিধানিক দুই-তৃতীয়াংশ ভোটে রাষ্ট্রপতির ভেটো ক্ষমতাকে অগ্রাহ্য করতে পারে। সংবিধানের ৯০তম অনুচ্ছেদ অনুসারে রাষ্ট্রপতি দেশটির ভেরখভনা রাদা (আইনসভা) ভেঙে দেওয়ার সীমিত ক্ষমতার অধিকারী। তিনি ইউক্রেনের মন্ত্রিসভায় পররাষ্ট্রমন্ত্রী ও প্রতিরক্ষামন্ত্রী পদপ্রার্থীদের মনোনীত করতে পারেন। রাষ্ট্রপতি ইউক্রেনের আঠারোটি সাংবিধানিক আদালতের ছয়টির বিচারক নিয়োগ করতে পারেন। ইউক্রেনের আদালত ইউক্রেনের রাষ্ট্রপতি কর্তৃক গৃহীত সিদ্ধান্তসমূহের পর্যবেক্ষণ করে; কিন্তু কেবল সাংবিধানিক আদালত রাষ্ট্রপতিকে অসাংবিধানিক ঘোষণা করে ফরমান জারির ক্ষমতা রাখে। দায়িত্ব পালনকালে ইউক্রেনের রাষ্ট্রপতি সার্বভৌম নিরাপত্তার সুবিধা ভোগ করেন।
ইউক্রেনের নাগরিকগণ তাদের ব্যক্তিজীবনের সমস্যার সমাধানে ইউক্রেনের রাষ্ট্রপতিকে প্রশ্ন করতে পারেন। কখনো কখনো এই প্রক্রিয়ায় সমাধানেও উপনীত হওয়া সম্ভব হয়েছে। ২০১২ সালের হিসাব অনুযায়ী, তৎকালীন রাষ্ট্রপতি ইয়ানুকোভিচ প্রতি মাসে সাধারণ মানুষের থেকে ১০,০০০ থেকে ১২,০০০ চিঠি পেতেন।